
Svar på søknad om hogst i marka - gnr 80 bnr 2 - Rælingen - bestand 9 teig 2 Ulleråsen II
 
Saksopplysninger og områdebeskrivelse
Det er søkt om hogsttillatelse i felt bestand 9 teig 2/ 460804 på eiendom gnr 80 bnr 8 med hovednummer gnr 80 bnr 2 i Rælingen kommune. Grunneier er Thomas Karlstad. Bestandet ligger i Østmarka i det geografiske virkeområdet for Markaforskriften. 

	Bestand

470804

		TiltaksID 
i kart

	

	


13473

	Bonitet

G14

	Alder (år)

85

	Hogstkl.

4

	Areal (daa)

11

	Volum, m3

200

	Hogstform

Selektiv hogst


Det er søkt om selektiv hogst som er en lukket hogstform, i et felt med et samlet areal på 11 dekar. Planlagt uttak er 200 m3. Utkjøring av tømmer og velteplass blir mot den kommunale veien Ulleråsen.  

Skogen som skal avvirkes, består hovedsakelig av gran. Feltet er hogstklasse 4. 

Etter hogst ønsker søker å satse på gran, furu og bjørk. Planlagt foryngelsesmetode er naturlig foryngelse og planting. Hogsten skal foretas i det som ønskes skal være en framtidig velteplass i et boligområde i Ulleråsen vest for dagens Tomter.  
Viktige hensyn
Markaforskriften
Markaforskriften er hjemlet i skogbruksloven, og pålegger den enkelte skogeier å bevare og videreutvikle Markas verdier gjennom et bærekraftig skogbruk med en variert og stedtilpasset skogbehandling. Forskriften har som formål å sikre at skogsdriften innenfor Marka bidrar til å bevare og videreutvikle områdets kvaliteter knyttet til friluftsliv, naturmiljø, landskap og kulturminner. Videre setter forskriften krav om søkeplikt på foryngelseshogster, og den gir kommunen anledning til å sette føringer for utførelsen av hogstene for å sikre at forskriftens intensjoner og bestemmelser ivaretas.

Naturmangfoldloven
Prinsippene i naturmangfoldloven (nml) §§ 8 - 12 skal legges til grunn som retningslinjer
ved utøving av offentlig myndighet, og vurderingen skal fremgå av beslutningen, jf. nml §7. Loven skal sikre en bærekraftig og langsiktig utnyttelse av naturressursene, og gir blant annet retningslinjer for utøvelse av offentlig myndighet.

Vurdering
Friluftsliv
Kartinnsynsløsningen ut.no viser at en merket sti går gjennom feltet. Det er ikke preparerte skiløyper i feltet eller i driftsvei. Feltet ligger vest for bebyggelsen på Tomter, og det er viktig å vise ekstra hensyn til nær-friluftslivet ved eventuell drift i helger og for opprydding og utbedring av kjøreskader. 
Driftsveiene må videre ryddes for kvist, og kjøreskader jevnes ut etter avslutning av hogsten, jf. skogbruksloven §8. 

Det er viktig å skilte i begge retninger av lunneplass om fare ved klatring på tømmerlunne, og det skal settes opp skilt før hogsten om skogsdrift / hogst ved tursti og hogst ved utkjørsel av driftsvei på skogsbilvei. 

Kommunen vurderer at hensyn regulert av skogbruksloven med tilhørende forskrifter og vilkår i dette vedtaket, sikrer at gjennomføring av hogsten ikke vil være til ytterligere hinder for friluftslivet. 

Landskap
Jf. markaforskriften § 3 skal størrelsen på foryngelsesflater tilpasses landskapets former og linjer, samtidig som flatekantene skal sikres i rimelig grad. Hogstflater i denne delen av marka skal ikke overstige 30 daa, jf. forskriftens §3. Siden søknaden ikke omfatter flatehogst eller frøtrestillingshogst, gjelder ikke denne arealgrensen. Uansett overstiges ikke denne arealgrensen. 

Feltet ligger ca. 170-225 m.o.h. Det er ikke nær elver eller tjern. Feltet er i småkupert terreng, og fjernvirkningen er derfor begrenset. Det er landskapsmessig positivt å foreta selektiv hogst. Selektiv hogst er en såkalt lukket hogstform der minimum 40% av trærne beholdes. Det er viktig å bevare en andel trær i fuktige drog. Det vil dempe landskapsvirkning av flatene. 

Det skal settes igjen livsløpstrær i feltet, og disse bør være blant de eldste trærne i bestandet med god stabilitet mot vind. Livsløpstrær, menneskeskapte høystubber, døde trær og gjenstående levende trær vil bryte opp landskapsvirkningen av hogsten og skape grunnlag for mer variasjon og større naturmangfold. 

Kulturminner
Ifølge søk i Naturbase, med Riksantikvarens utvalgskriterie "Kulturminner", "SEFRAK" og "Freda bygninger" er det ingen kartfestede kulturminner innenfor det omsøkte området. Ved funn av ikke-kartfestede kulturminner skal Akershus fylkeskommune ved kulturminneavdelingen varsles, og arbeidet stanses midlertidig i påvente av godkjenning fra kulturminnemyndigheten. 

Markfuktighet og bekker
Ved søk i Kilden er det funnet et fuktig drog i vestlige kanten av bestandet med fuktighet i dybde 0-25 cm. Årssikre vannveier, myr og fuktige drog skal krysses minst mulig i driften for å redusere kjøreskader. Kommunen anbefaler at vannvei krysses maksimum ett punkt om det avvirkes på barmark eller lite snø/mangel på tele. For driftsvei over bekk skal midlertidig bru eller annen midlertidig overgang bygges. For driftsvei over større bekk skal midlertidig bru uansett bygges. Merkostnaden for en midlertidig bru bygget på stedet, kan dekkes av skogfond med inntil kr. 5000,-. 

Andre relevante forhold
Kommunen anmoder om å utvise forsiktighet med hogst i hekketiden (normalt mai-juni), og ved enhver aktivitet skal unødig skade på reir unngås. Rovfuglreir skal uansett skånes. Vi anbefaler derfor hogst på annen tid av året. 

Vi minner om at det er økonomisk støtte til gjennomføring av lukket hogst i Rælingen i år og i 2027. Søknad kan sendes inn når hogst er gjennomført eller i forkant av den. Søknader vil bli behandlet fortløpende. Den totale potten er kr. 40 000,-. Mer informasjon og søknadsskjema kan hentes ved å trykke her. Det legges også ved svarbrevet. 

Vurdering etter Naturmangfoldloven
Hogstsøknaden med vilkår er vurdert etter Naturmangfoldloven (nml) §§ 8 – 12:

Kunnskapsgrunnlaget (§8 i nml) bygger på søk i Naturbase og Artsdatabankens Artskart der følgende utvalgskriterier satt: 
1. Rødlistearter, jf. Norsk Rødliste 2021 
2. Naturbase (Mdir): Arter av stor og særlig stor forvaltningsinteresse, naturvernområder, naturtyper og utvalgte naturtyper 

Det er i de omsøkte feltene eller planlagte driftsveier ikke gjort konkrete funn i kartinnsynsløsningene nevnt over etter søkekriteriene. 

Området kan ha reir etter ugle og rovfugl. Vi ber derfor spesielt om oppmerksomhet og hensyn rundt eventuelle rovfuglreir. Trær med hull for hakkespettreir bør også bevares. 

Kommunen vurderer at kravet til kunnskapsgrunnlag er tilstrekkelig for beslutning, jf. lovens §8. Videre skal det tas hensyn som beskrevet i vedtaket og generelt i tråd med skogbruksloven med tilhørende forskrifter, som ivaretar føre-var-prinsippet etter §9 i nml. Hensynet til samlet belastning for økosystemene etter §10 anses tilstrekkelig ivaretatt og er vurdert som grunnlag for vedtaket. Det er søker som skal ta kostnaden ved miljøforringelse og ved hensyn for å begrense skader på naturmangfold (§ 11) gjennom miljøforsvarlige teknikker og driftsmetoder (§ 12).  

Landbrukssjefens vedtak
Det vises til saksutredning og dokumenter i saken. I medhold av markaforskriftens § 3 godkjennes for 2 år hogst som omsøkt felt bestand 9 teig 2/ 460804 på eiendom gnr 80 bnr 8 med hovednummer gnr 80 bnr 2 i Rælingen kommune med følgende vilkår: 

1. Det skal tas hensyn til fuktige drog med bevaring av en høyere andel trær i disse.  
1. Bjørk og andre lauvtrær skal bevares. 
1. Gjenvekst av gran og furu skal bevares. 
1. Livsløpstrær skal gjensettes, se over om omtale av livsløpstrær. 
1. Drift skal legges opp slik at driftsvei i terreng krysser minimalt over fuktige drog. Ved kryssing av bekk skal det bygges midlertidig bru. 
1. Stier skal ryddes for hogstavfall etter avslutning av hogsten i feltene. 
1. Terrengskader som følge av driften, skal utbedres etter avslutning av hogsten. 
1. Det skal skiltes i begge ender av lunneplass med informasjon om fare ved klatring på tømmerlunner. Ved driftsvei der den fører inn på skogsbilvei skal det skiltes om drift, og det skal skiltes før drift starter. 
1. Det forutsettes at tømmer bringes fram til velteplass, og det skal tas hensyn til allmennheten ved utkjøring på skogsbilvei/kommunal vei. 

Klageadgang
Dette vedtaket er et enkeltvedtak og kan påklages etter forvaltningslovens § 28. Frist for klage er satt til tre uker etter mottakelse av dette brevet. Klage skal være skriftlig, beskrive de konkrete ønsker om endringer, være underskrevet og adressert til Statsforvalteren i Østfold, Buskerud, Oslo og Akershus. Klagen skal sendes til Regionkontor Landbruk. Vi anmoder om at referansenummer i vedtaksbrevet påføres klagen. 

